রাজ্যের পর্যটন মন্ত্রী গৌতম দেব, এসজেডিএ-এর চেয়ারম্যান সৌরভ চক্রবর্তী গত বৃহস্পতিবার স্বপ্নার বাড়িতে এসেছিলেন। সেসময় জল-কাদা ভরা গলি দেখে সৌরভবাবু রাস্তা তৈরির নির্দেশ দিয়েছিলেন। শনিবার স্বপ্নার বাড়িতে এসেছিলেন কেন্দ্রীয় প্রতিমন্ত্রী তথা দার্জিলিঙের বিজেপি সাংসদ সুরেন্দ্র সিংহ অহলুওয়ালিয়া। প্রতিবারই স্বপ্নার মা বাসনা দেবী জোড় হাতে জানিয়েছেন, তাঁদের কিছু চাই না। বাসনা দেবী বলেন, “মেয়েটা কলকাতায় খেলে। আমি কতবার অফিসে বললাম শংসাপত্র দিতে। ওরা খালি বলেছে মেয়েকে নিয়ে আসুন।” গত শুক্রবার গ্রাম পঞ্চায়েত অফিসের কর্মীরা নিজেরা বাড়িতে এসে আবেদন পত্র নিয়ে গিয়েছেন। তখন অবশ্য স্বপ্নাকে আনার প্রয়োজন হয়নি।